31. ΑΠΟΦΑΣΗ ΥΠΟΥΡΓΩΝ ΠΕΡΙΒΑΛΛΟΝΤΟΣ, ΧΩΡΟΤΑΞΙΑΣ  ΚΑΙ  ΔΗΜ. ΕΡΓΩΝ -ΔΙΚΑΙΟΣΥΝΗΣ Αριθ. 30720 της 30 Ιουλ./1 Αυγ.2003 (ΦΕΚ Β΄1074) Παροχή υλικοτεχνικής υποστήριξης από την «ΚΤΗΜΑΤΟΛΟΓΙΟ Α.Ε.» προς τα έμμισθα υποθηκοφυλακεία κατά τη μεταβατική περίοδο λειτουργίας τους ως Κτηματολογικών Γραφείων. Έχοντας υπόψη: 1. Τις διατάξεις των άρθρων 23 (παρ. 4) και 24 του Ν. 2664/1998 «Εθνικό Κτηματολόγιο και άλλες διατάξεις» (ΦΕΚ 275/Α΄/3.12.1998), όπως η παρ. 4 του άρθρου 23 συμπληρώθηκε με την παρ. 10 του άρθρου 2 του Ν. 3127/ 2003 «Τροποποίηση και συμπλήρωση των Ν. 2308/1995 και 2664/1998 για την Κτηματογράφηση και το Εθνικό Κτηματολόγιο και άλλες διατάξεις» (ΦΕΚ 67/Α΄/19.3.2003). 2. Το 167/19-6-2003 πρακτικό του Διοικητικού Συμβουλίου του Ο.Κ.Χ.Ε. 3. Το γεγονός ότι η δαπάνη που προκαλείται από τις κανονιστικές διατάξεις αυτής της απόφασης βαρύνει τον προϋπολογισμό της Ανώνυμης Εταιρείας «ΚΤΗΜΑΤΟΛΟΓΙΟ Α.Ε.», αποφασίζουμε: Άρθρο Μόνο.-1. Κατά τη μεταβατική περίοδο λειτουργίας των εμμίσθων υποθηκοφυλακείων, στην τοπική αρμοδιότητα των οποίων εμπίπτουν οι κτηματογραφημένες περιοχές, ως Κτηματολογικών Γραφείων, η «ΚΤΗΜΑΤΟΛΟΓΙΟ Α.Ε.» μπορεί να παρέχει σε καθένα από αυτά τον αναγκαίο για τη λειτουργία τους εξοπλισμό. 2. Η προμήθεια των ειδών εξοπλισμού που απαιτούνται γίνεται σύμφωνα με τον κανονισμό προμηθειών της «ΚΤΗΜΑΤΟΛΟΓΙΟ Α.Ε.», στην οποία παραμένει κατά κυριότητα ο εν λόγω εξοπλισμός. 3. Ο εξοπλισμός παραχωρείται χωρίς αντάλλαγμα από την «ΚΤΗΜΑΤΟΛΟΓΙΟ Α.Ε.» προς κάθε έμμισθο υποθηκοφυλακείο. Η παραχώρηση του εκάστοτε εξοπλισμού γίνεται εγγράφως με πρωτόκολλο παράδοσης και παραλαβής, στο οποίο περιγράφεται επακριβώς ο παραχωρούμενος εξοπλισμός κατά είδος, τύπο και αριθμό. Το πρωτόκολλο συντάσσεται εις διπλούν και φέρει ημερομηνία και υπογραφές των εκπροσώπων της ανώνυμης εταιρείας και του έμμισθου υποθηκοφύλακα. Η παραχώρηση της χρήσης γίνεται για αόριστο χρονικό διάστημα και πάντως μέχρι τη σύσταση του Κτηματολογικού Γραφείου της περιοχής σύμφωνα με την παράγραφο 1 του άρθρου 5 του Ν. 2664/1998. Κατά τα λοιπά ισχύουν οι διατάξεις του Αστικού Κώδικα για το χρησιδάνειο, οι οποίες έχουν ανάλογη εφαρμογή. 4. Η ισχύς της παρούσας απόφασης αρχίζει από τη δημοσίευσή της στην Εφημερίδα της Κυβερνήσεως. (Μετά τη σελ. 262,294) Σελ. 262,295 Τεύχος 1396 Σελ. 95 Κτηματολόγιο 7.Γ.δ.30-31 